ہنری میئرس ایلیٹ

سر ہنری میئرس ایلیٹ  ہندوستان میں تعینات برطانوی سول سرونٹ، مستشرق، ہندوستانی تاریخ کے ماہر تھے۔ وہ یکم مارچ 1808ء   میں ویسٹ منسٹر، لندن،  مملکت متحدہ میں پیدا ہوئے۔ وہ جان ایلیٹ کے پندرہ بچوں میں سے تیسرے نمبر کی اولاد تھے۔ ابتدائی تعلیم ونچسٹر اور اعلیٰ تعلیم نیو کالج، اوکسفرڈ سے حاصل کی۔ پھر مقابلے کا امتحان پاس کر کے انڈین سول سروس میں شامل ہو گئے۔ انہوں نے اپنے ابتدائی کیریئر میں بریلی اور مرشد آبادکے کلیکٹر، دہلی کے پولیٹکل ایجنٹ کے اسسٹنٹ کے طور پر خدمات انجام دیں۔ اس کے بعد ان کی تعیناتی شمال مغربی سرحدی صوبہ (موجودہ صوبہ خیبر پختونخوا ہو گئی۔ یہاں انہوں نے مختلف محکموں میں خدمات سر انجام دیں۔ دورانِ ملازمت مطالعہ سے اپنے علم میں اضافہ کرتے رہے۔ ایلیٹ نے لاتعداد تحقیقی مضامین اور کتابیں تحریر کیں۔  1845ء میں انہوں نے انڈین جوڈیشل اور روینیو اصطلاحات کی لغت تیار کی۔ان کتاب Biographical Index to the Historian of Muhammadan India ان کی سب سے اہم کتاب ہے۔ اس میں ایلیٹ نے 231 عربی اور فارسی مورخین کی کتابوں کا تنقیدی جائزہ لیا ہے جن میں ہندوستان کی تاریخ پر مواد شامل ہے۔ اس کتاب کی پہلی جلد ان کی حیات میں 1849ء میں کلکتہ سے شائع ہوئی۔ ان کی ہندوستان کی تاریخ پر مشتمل تحریروں کوجان ڈائوسن نے آٹھ جلدوں میں History of India As Told by its Historian (ہندوستان کی تاریخ، اس کے اپنے مؤرخین کی زبانی—محمدی دور) کے نام سے سے ترتیب دے کر  1866ء سے 1877ء کے درمیان میں شائع کرائیں۔ یہ کتاب آج ہندوستان بشمول سندھ اسلامی تاریخ کے سلسلے میں اہم کتاب سمجھی جاتی ہے۔ بعد کے مورخین اس کتاب کے حوالے اپنی کتابوں میں بطور مآخذ درج کرتے آ رہے ہیں۔

وفات
سر ہنری میئرس ایلیٹ 20 دسمبر 1853ء کو پنتالیس برس کی عمر میں راس امید، موجودہ جنوبی افریقہ میں وفات پا گئے۔

حوالہ جات

1808ء کی پیدائشیں
1853ء کی وفیات
انگریز مستشرقین
انیسویں صدی کے انگریز مصنفین
نیو کالج، اوکسفرڈ کے فضلا
ویسٹ منسٹر کی شخصیات
انیسویں صدی کے برطانوی مؤرخین
انگریز ماہرین ہندویات
انڈین سول سروس (برطانوی ہند) کے افسران
انگریز نائٹ
انیسویں صدی کی برطانوی مرد مصنفین
انگریز مورخین
برطانوی ایسٹ انڈیا کمپنی کے سرکاری ملازمین
انیسویں صدی کی انگریز شخصیات